รายงานคณะกรรมการตรวจสอบ

คณะกรรมการบริษัทได้แต่งตั้งคณะกรรมการตรวจสอบ ประกอบด้วยกรรมการอิสระ 3 ท่าน โดยมี
นายประเสริฐ เจนศิริวานิช ประธานกรรมการตรวจสอบ นายชูศักดิ์ วิจักขณา และนายเจษฎา
หังสพฤกษ์ เป็นกรรมการตรวจสอบ ทั้ง 3 ท่านเป็นผู้ทรงคุณวุฒิและมีประสบการณ์หลายด้าน
ทั้งด้านบัญชีการเงิน ด้านการบริหารองค์กร และด้านกฎหมาย

ในปี 2555 คณะกรรมการตรวจสอบได้มีการประชุมรวมทั้งสิ้น 4 ครั้ง โดยประชุมร่วมกับ
ฝ่ายตรวจสอบภายใน
ตลอดจนได้ประชุมแลกเปลี่ยนกับผู้บริหารและผู้สอบบัญชีภายนอกในวาระที่เกี่ยวข้อง
เพื่อแลกเปลี่ยนและเสนอข้อคิดเห็น สรุปผลการปฏิบัติงาน มีดังนี้

1. ความถูกต้อง ครบถ้วน และเชื่อถือได้ของรายงานทางการเงิน
คณะกรรมการตรวจสอบได้พิจารณาสอบทานงบการเงินรายไตรมาสและงบการเงินประจำปี 2555
เพื่อให้มั่นใจว่ารายงานทางการเงินของบริษัทฯและบริษัทย่อย มีความถูกต้อง ครบถ้วนเชื่อถือได้
และปฏิบัติตามมาตรฐานการบัญชีที่รับรองทั่วไป เป็นไปตามกฎหมายว่าด้วยหลักทรัพย์
และตลาดหลักทรัพย์ ข้อกำหนดและประกาศของคณะกรรมการกำกับหลักทรัพย์และตลาดหลักทรัพย์
ตลอดจนกฎหมายต่างๆ ที่เกี่ยวข้องกับบริษัท รวมทั้งได้มีการเปิดเผยข้อมูลอย่างถูกต้องเพียงพอ

2. การสอบทานและให้ความเห็นรายการที่เกี่ยวโยงกัน
หรือรายการที่อาจมีความขัดแย้งทางผลประโยชน์
ให้เป็นไปตามข้อกำหนดของตลาดหลักทรัพย์และกฎหมายที่เกี่ยวข้อง มีความเห็นว่าบริษัทฯ
ได้ดำเนินการอย่างสมเหตุสมผลโดยคำนึงถึงประโยชน์ของบริษัท
และเป็นไปตามเงื่อนไขธุรกิจการค้าโดยทั่วไป

3. การสอบทานการบริหารความเสี่ยงในเรื่องเกี่ยวกับนโยบาย แผนงาน
และการบริหารจัดการความเสี่ยง มีความเห็นว่า บริษัทฯมีคณะกรรมการบริหารความเสี่ยง
ทำหน้าที่ควบคุม ติดตามและบริหารจัดการความเสี่ยง
มีขั้นตอนการปฏิบัติในการป้องกันความเสี่ยงอยู่ในเกณฑ์ที่เหมาะสม
ตลอดจนมีการทบทวนปัจจัยเสี่ยงที่อาจมีผลกระทบต่อการดำเนินการและเป้าหมายขององค์กรอย่างสม่ำเสมอ

4. ความเพียงพอของระบบควบคุมภายในและงานตรวจสอบภายใน
กำกับดูแลงานตรวจสอบภายในให้ปฏิบัติสอดคล้องกับมาตรฐานวิชาชีพ
ตลอดจนอนุมัติแผนงานตรวจสอบประจำปี
รายงานผลการตรวจสอบภายในและให้คำแนะนำแก่ฝ่ายบริหารในการปรับปรุงการปฏิบัติงาน
คณะกรรมการตรวจสอบมีความเห็นว่า ระบบควบคุมภายในของบริษัทฯ มีความเพียงพอ
เหมาะสมกับสภาพธุรกิจ ไม่มีข้อบกพร่องที่เป็นสาระสำคัญ

5. คณะกรรมการตรวจสอบได้พิจารณาร่วมกับฝ่ายจัดการ
พิจารณาผลการปฏิบัติงานของผู้สอบบัญชีในปี 2555 ที่ผ่านมาเป็นที่น่าพอใจ
สามารถให้ความเห็นที่เป็นประโยชน์ต่อผู้มีส่วนได้เสียทุกฝ่าย
จึงได้เสนอความเห็นต่อคณะกรรมการบริษัทเพื่อขออนุมัติต่อที่ประชุมผู้ถือหุ้นแต่งตั้งให้ นางสาวชวนา
วิวัฒน์พนชาติ หรือ นางสาววันเพ็ญ อุ่นเรือน ของสำนักงานปิติ เสวี เป็นผู้สอบบัญชีของบริษัท ในปี
2556

คณะกรรมการตรวจสอบ มีความอิสระในการปฏิบัติงานตามภารกิจที่ได้รับมอบหมาย
และได้รับความร่วมมืออย่างดีจากคณะกรรมการบริษัท พร้อมทั้งทุกฝ่ายที่เกี่ยวข้อง เพื่อให้บริษัท
มีการกำกับดูแลกิจการที่ดี เหมาะสม มีการควบคุมภายในที่เพียงพอ มีประสิทธิภาพ
การบริหารความเสี่ยงเป็นไปอย่างต่อเนื่อง และงบการเงินมีความถูกต้อง เชื่อถือได้
เพื่อทำให้ผู้ถือหุ้น ผู้ลงทุน และผู้เกี่ยวข้องทุกฝ่ายได้รับประโยชน์สูงสุด

  -----------------------------------------------------------------------
  ( นายประเสริฐ เจนศิริวานิช )

  ประธานคณะกรรมการตรวจสอบ
  -----------------------------------------------------------------------

รายงานความรับผิดชอบของคณะกรรมการต่อรายงานทางการเงิน

คณะกรรมการบริษัทเป็นผู้รับผิดชอบต่องบการเงินรวม และงบการเงินเฉพาะบริษัท
ซึ่งได้จัดทำขึ้นตามมาตรฐานการบัญชีที่รับรองทั่วไป
รวมทั้งได้มีการเปิดเผยข้อมูลที่สำคัญอย่างเพียงพอในหมายเหตุประกอบงบการเงิน

คณะกรรมการบริษัทได้จัดให้มีระบบการควบคุมภายในที่เหมาะสมและมีประสิทธิภาพ
เพื่อให้มั่นใจว่าข้อมูลทางบัญชีมีการบันทึกอย่างครบถ้วนและถูกต้อง
และมีระบบเพียงพอที่จะรักษาซึ่งทรัพย์สิน เพื่อป้องกันความเสียหายหรือทุจริต ทั้งนี้
โดยมีคณะกรรมการตรวจสอบซึ่งเป็นกรรมการอิสระและเป็นกรรมการที่ไม่เป็นผู้บริหารเป็นผู้ดูแล
และความเห็นของคณะกรรมการตรวจสอบเกี่ยวกับเรื่องนี้ได้ปรากฏในรายงานของคณะกรรมการตรวจสอบ

คณะกรรมการบริษัทมีความเห็นว่า ระบบการควบคุมภายในของบริษัทเพียงพอและเหมาะสม
และมั่นใจว่างบการเงินรวมและงบการเงินเฉพาะบริษัทประจำปี สิ้นสุดวันที่ 31 ธันวาคม 2555
มีความเชื่อถือได้ตามหลักการบัญชีที่รับรองทั่วไป

  ----------------------------------- -----------------------------------
  (นายแพทย์บรรลุ ศิริพานิช)                (นายพงษ์พัฒน์ ปธานวนิช)

  ประธานกรรมการบริษัท                   กรรมการผู้จัดการ
  ----------------------------------- -----------------------------------